钦定古今图书集成/理学汇编/文学典/第085卷 > 王竞
## 钦定古今图书集成/理学汇编/文学典/第085卷 > 王竞

按《金史文艺传》：“竞字无竞，彰德人。警敏好学，年十七，
以荫补官。宋宣和中，太学两试合格，调屯留主簿。入
国朝，除大宁令，历保胜盐官，转河内令。时岁饥盗起，
竞设方略以购贼，不数月尽得之。夏秋之交，沁水泛
溢，岁发民筑堤，豪民猾吏因缘为奸。竞核实之，减费
几半。县民为之谚曰：‘西山至河岸，县官两人半’。”盖以
前政韩希甫与竞相继治县，皆有干能，绛州正平令
张元亦有治绩，而差不及，故云然。天眷元年，转固安
令。皇统初，参政韩昉荐之，召权应奉翰林文字，兼太
常博士。诏作《金源郡王完颜娄室墓碑》，竞以行状尽
其实，乃请国史刊正之，时人以为法。二年，试馆阁，竞
文居最，遂为真。迁尚书礼部员外郎。时海陵当国，政
由己出，欲令百官避堂讳，竞言人臣无公讳，遂止。萧
仲恭以太傅领三省事封王，欲援辽故事，亲王用紫
罗伞，事下礼部，竞与郎中翟永固明言其非是，事竟
不行，海陵由是重之。天德初，转翰林待制，迁翰林直
学士，改礼部侍郎，迁翰林侍讲学士，改太常卿，同修
国史，擢礼部尚书，同修国史如故。大定二年春，从太
傅张浩朝京师，诏复为礼部尚书。是岁，奉迁睿宗山
陵仪注不应典礼，竞削官两阶。诏改创“五龙车”，兼翰
林学士承旨，修国史。四年，卒官。竞博学而能文，善草
隶书，工大字，两都宫殿榜题，皆竞所书，士林推为第
一云。